Raġel li wara jum xogħol kien għajjien u nesa l-laptop fil-karozza spiċċa b’tieqa mkissra u l-kompjuter misruq. Filmat li nqabad minn fuq kamera tas-sigurtà juri raġel għaddej minn ħdejn karozzi pparkjati f’Tas-Sliema, fejn waqaf quddiem waħda minnhom u deher jittawwal ġewwa u jdur magħha. Wara ftit tal-ħin irnexxielu jkisser il-ħġieġa u jieħu l-laptop mill-karozza. Il-każ seħħ għall-ħabta tat-3.00 ta’ dalgħodu. Kull min jagħraf lil dan ir-raġel huwa mitlub jinforma lill-Pulizija. Sadanittant, TVM infurmat li dalgħodu xi persuni lemħu raġel iġib ruħu b’mod suspettuż fl-inħawi tal-Pietà u l-Imsida, fejn deher jieħu r-ritratti minn ġol-ħġieġ tal-karozzi. L-istess persuni rrapportaw lill-Pulizija, li jidher li bdew tfittxija għal dan ir-raġel.